b'\n_START_ARTICLE_\nBojan Kurajica\n_START_PARAGRAPH_\nBojan Kurajica (Ljubljana, Slovenija, 15. studenog 1947.), hrvatski i bosansko-hercegova\xc4\x8dki \xc5\xa1ahist, velemajstor. Svjetski juniorski (do 20. g.) prvak 1965._NEWLINE_Ro\xc4\x91en u Ljubljani (kako sam ka\xc5\xbee, sticajem okolnosti). Otac mu je \xc5\xa0iben\xc4\x8danin, a majka Bra\xc4\x8danka. Odrasta u Splitu. Godine 1966. dolazi na studij u Zagreb. Godine 1972. diplomira na Filozofskom fakultetu talijanski i engleski._NEWLINE_Na omladinskom prvenstvu svijeta 1965. u Barceloni osvaja prvo mjesto. Od 1966. \xc5\xbeivi u Zagrebu i igra za zagreba\xc4\x8dke klubove Mladost, PTT Zagreb i Monting. Nastupa na niz me\xc4\x91unarodnih turnira. Godine 1979. odlazi u Sarajevo i igra za vrlo sna\xc5\xbenu ekipu Bosne, s kojom \xc4\x8detiri puta osvaja titulu ekipnog prvaka Europe (za ekipu je, u znak politi\xc4\x8dke podr\xc5\xa1ke Bosni i Hercegovini u doba rata, 1990-ih nastupao i Gari Kasparov). _NEWLINE_Vi\xc5\xa1e puta nastupio na \xc5\xa1ahovskoj olimpijadi za ekipu Jugoslavije. Nakon raspada Jugoslavije igra za reprezentaciju Bosne i Hercegovine, s kojom osvaja srebrnu medalju na olimpijadi u Moskvi 1994.. Od 2006. vodi se kao hrvatski igra\xc4\x8d.'